VALLSET: «Håkken kom fysst»?
2021-08-28 - 2021-09-01
I månedsskiftet august/september (nærmere bestemt 28.-29.-30.-31.08. og 01.09) spiller Kvennstugguteateret opp «Håkken kom fysst»? av Magnhild Lersveen.
Håkken kom fysst? Ja, si det! Under dramatiske omstendigheter fødes det trillinger i Kvennstugua en gang på 70-talet, tre fine gutter. Guttenes bestefar må ta hånd om de nyfødte, og mister raskt oversikten over hvilken baby som er den førstefødte- noe som blir påpekt som et problem i forhold til arverekkefølge. Dette plager bestefaren – og han løser til sist spørsmålet på en svært overraskende måte. Vi følger guttene og deres omgangskrets gjennom 70, 80 og 90-tallet, og i tillegg til en spennende historie får publikum rikelige doser av musikk og tidskoloritt fra disse fargerike ti-åra.
Årets forestilling i Kvennstugua er intet mindre enn en urpremiere! Rykende fersk dramatikk fra Vallsets egen superdame, Magnhild Lersveen. Ikke bare har hun skrevet stykket, – hun har også skrevet og komponert helt nye fine viser. Vi får også høre viser fra det flotte, rikholdige materialet hun har fra før. I tillegg blir det spreke musikk-kavalkader og shownummer fra hvert tiår framført av et stort og entusiastisk ensemble. Dette blir både spennende, morsomt og rørende, – Kvennstuguteater av edleste merke!
Utendørs teater med spillested i vakre Kvennstugua i Vallset (Stange kommune). Her kan du sitte i innlandets flotteste amfi og nyte amatørteater på sitt beste. Kvennstuguteatret har hatt forestillinger hvert år siden 1994 og har etter hvert blitt et populært sted å besøke.

ARENDAL: Himmeltimen
2021-09-08 - 2021-09-10
Arendals Dramatiske Selskab har, som alle andre, blitt rammet av koronasituasjonen. Men de planlegger stort for høsten. Den ene forestillingen er «Himmeltimen», et nyskrevet teaterstykke av Bjørg Øygarden. Det spilles for aller første gang i Arendal Kulturhus.
Her møter vi en kvinne som får sjansen til å ha en timelang samtale med en avdød person hun har vært glad i. Hun velger å treffe moren, som hun savner, og som – «ville blitt dritsur hvis jeg hadde valgt noen andre». De to skal innom både små og store spørsmål i løpet av den timen stykket varer: Liker alle gamle damer Kongen av Danmark? Hva var det med Elvis Presley og peanøttsmør? Hvorfor måtte datteren gå med den forferdelige genseren? Og hvordan skal en mor og en datter endelig kunne snakke ærlig om sex? Eller om ensomhet? Det blir en samtale med både humor og alvor, overraskende vendinger og kanskje til og med noen avsløringer om hva som venter på den andre siden. Bjørg Øygarden og Ingvild Velure spiller de to kvinnene, og Mette Karlsen er himmelens egen musiker, som tryller fram Elvis-låter når det trengs. Regien er ved Anne Bjørkvik. (KILDE: Arendal Turistkontor)

8. september 2021 19:00
9. september 2021 19:00
10. september 2021 19:00

SKEDSMOKORSET: Raumerhæren
2021-09-18 - 2021-09-19
Bygdetruppen, en utrolig aktiv gruppe i Fosser (i Aurskog-Høland kommune i «gamle» Akershus) kaller seg selv «en teatergruppe som fokuserer på å finne gull i egen skog. Stykkene lager vi sjøl og historiene finner vi rett rundt hjørnet.»
De setter opp vandreteateret «Raumerhæren» sammen med Husebyspelene 18.-19. september på Huseby gård på Skedsmokorset.
Olav Digre nærmer seg Raumariki og raumerne forbereder seg, noe både små og store får merke. Høstens vikingspel er et av flere, alle under tilnavnet «før slaget». Vi følger vikinghøvdingen på Raumariki og hans familie før slaget ved Nitja i 1022. Slaget hvor raumerne møtte Olav Digre (Olav den Hellige).

ØYER: Annie
2021-09-30 - 2021-10-03
Øyer Teaterlag setter opp Annie på Solvang skole 30. september, 1., 2., og 3. oktober. Også denne gang har de inngått et samarbeid med den kommunale kulturskolen og slik fått hjelp av den yngre garde til å spille barna på barnehjemmet.
Historien om Annie er sikkert kjent for mange, men her møter vi altså foreldreløse Annie, vennene på barnehjemmet, den strikse forstanderinnen Miss Hannigan og millionæren Warbrucks, som altså adopterer Annie.
Primus motor for forestillingen er Marianne Haug Risheim i kulturskolen. (KILDE: Øyermagsasinet)
